CELEX: 32007D0668
Language: sk
Date: 2007-06-25 00:00:00
Title: 2007/668/ES: Rozhodnutie Rady z  25. júna 2007 o vykonávaní práv a povinností vyplývajúcich z dočasného členstva Európskeho spoločenstva vo Svetovej colnej organizácii

18.10.2007   
            
            
               SK
            
            
               Úradný vestník Európskej únie
            
            
               L 274/11
            
         
      ROZHODNUTIE RADY
   
   z 25. júna 2007
   o vykonávaní práv a povinností vyplývajúcich z dočasného členstva Európskeho spoločenstva vo Svetovej colnej organizácii
   (2007/668/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 133 v spojení s druhým pododsekom článku 300 ods. 2,
   keďže:
   
               (1)
            
            
               Rada 19. marca 2001 rozhodla udeliť Komisii poverenie viesť rokovanie v mene Európskeho spoločenstva o pristúpení Európskeho spoločenstva ku Svetovej colnej organizácii (1).
            
         
               (2)
            
            
               Očakáva sa, že Dohovor, ktorým sa zriaďuje Rada pre colnú spoluprácu, bude zmenený a doplnený Radou Svetovej colnej organizácie na jej 109./110. zasadaní v júni 2007 tak, aby sa ním umožnilo colným alebo hospodárskym úniám, vrátane Európskeho spoločenstva, získať členstvo vo Svetovej colnej organizácii.
            
         
               (3)
            
            
               Členské štáty Európskeho spoločenstva by mali podporiť uvedenú navrhovanú zmenu a doplnenie, ktorá po jej prijatí Radou Svetovej colnej organizácie umožní pristúpenie Spoločenstva k zmenenému a doplnenému dohovoru.
            
         
               (4)
            
            
               Po informatívnych rozhovoroch so Svetovou colnou organizáciou Európske spoločenstvo a Svetová colná organizácia preskúmali možnosť výkonu práv a povinností Európskeho spoločenstva vyplývajúcich z členstva vo Svetovej colnej organizácii, v priebehu procesu ratifikácie zmeneného a doplneného Dohovoru, ktorým sa zriaďuje Rada pre colnú spoluprácu, všetkými členmi Svetovej colnej organizácie.
            
         
               (5)
            
            
               Očakáva sa, že Európske spoločenstvo bude môcť prevziať tieto práva a povinnosti v rámci Dohovoru, ktorým sa zriaďuje Rada pre colnú spoluprácu, v záležitostiach patriacich do právomoci Spoločenstva.
            
         
               (6)
            
            
               Členské štáty Európskeho spoločenstva si vo Svetovej colnej organizácii zachovajú svoj status.
            
         
               (7)
            
            
               Tak Európske spoločenstvo, ako aj jeho členské štáty majú právomoc v oblastiach, na ktoré sa vzťahuje Dohovor, ktorým sa zriaďuje Rada pre colnú spoluprácu.
            
         
               (8)
            
            
               V záležitostiach patriacich do právomoci Európskeho spoločenstva musí Európske spoločenstvo zaujať pozíciu. Pre záležitosti patriace čiastočne do právomoci Spoločenstva by sa členské štáty Európskeho spoločenstva mali usilovať o prijatie spoločnej pozície s cieľom zabezpečiť jednotu vonkajšieho zastupovania Európskeho spoločenstva a jeho členských štátov.
            
         
               (9)
            
            
               Rada by vzhľadom k vyššie uvedenému mala zaistiť vykonávanie práv a povinností vyplývajúcich z dočasného členstva Európskeho spoločenstva vo Svetovej colnej organizácii, vrátane platby ročného príspevku,
            
         ROZHODLA TAKTO:
   Jediný článok
   1.   Členské štáty Európskeho spoločenstva hlasujú v prospech rozhodnutia Rady Svetovej colnej organizácie, podľa ktorého sa Európskemu spoločenstvu dočasne udeľujú rovnaké práva, ako majú členovia Svetovej colnej organizácie, s výhradou podmienok, ktoré sú s tým spojené.
   2.   Európske spoločenstvo prijíma práva a povinnosti, ako majú členovia Svetovej colnej organizácie tak, ako sa ustanovuje v rozhodnutí Rady Svetovej colnej organizácie do nadobudnutia platnosti zmeny a doplnenia Dohovoru, ktorým sa zriaďuje Rada pre colnú spoluprácu.
   3.   Európska komisia je splnomocnená oznámiť Svetovej colnej organizácii, že Európske spoločenstvo prijíma práva a povinnosti, ako majú členovia Svetovej colnej organizácie, a je splnomocnená predložiť Svetovej colnej organizácii požadované vyhlásenie o právomoci, ktoré sa nachádza v prílohe.
   4.   Európske spoločenstvo je povinné od 1. júla 2007 Svetovej colnej organizácii platiť ročný príspevok na posilnenie práce Svetovej colnej organizácie a na pokrytie dodatočných správnych výdavkov.
   
      V Luxemburgu 25. júna 2007
      
         
            Za Radu
         
         
            predsedníčka
         
         A. SCHAVAN
         
      
   
   
      (1)  Svetová colná organizácia bola založená Dohovorom, ktorým sa zriaďuje Rada pre colnú spoluprácu (podpísaný 15. decembra 1950). Dohovor nadobudol platnosť v roku 1952. V roku 1994 Rada pre colnú spoluprácu prijala pracovný názov Svetová colná organizácia, ktorý jasnejšie vypovedá o rozsahu jej činnosti. Svetová colná organizácia (WCO) má v súčasnosti 171 členov.
   
      PRÍLOHA
      Vyhlásenie o právomoci Európskeho spoločenstva v záležitostiach, na ktoré sa vzťahuje Dohovor, ktorým sa zriaďuje Rada pre colnú spoluprácu
      V súlade so Zmluvou o založení Európskeho spoločenstva, v jej zmenenom a doplnenom znení, sa v tomto vyhlásení uvádza právomoc, ktorú členské štáty Európskeho spoločenstva preniesli na Európske spoločenstvo vo veciach, na ktoré sa vzťahuje Dohovor, ktorým sa zriaďuje Rada pre colnú spoluprácu.
      Európske spoločenstvo vyhlasuje, že v súlade článkami 131 až 134 Zmluvy o založení Európskeho spoločenstva má výhradnú právomoc v spoločnej obchodnej politike.
      Európske spoločenstvo môže uzatvárať medzinárodné dohody vždy, keď sa už využila vnútorná právomoc, s cieľom prijať opatrenia na vykonávanie spoločných politík, alebo ak je potrebná medzinárodná dohoda, s cieľom dosiahnuť jeden z cieľov Európskeho spoločenstva. Európske spoločenstvo má výlučnú vonkajšiu právomoc v takom rozsahu, v akom sa medzinárodná dohoda dotýka vnútorných noriem Európskeho spoločenstva alebo mení ich rozsah pôsobnosti. V takom prípade tým, kto vstupuje do vonkajších záväzkov voči tretím štátom alebo medzinárodným organizáciám, je Európske spoločenstvo, a nie členské štáty Európskeho spoločenstva. Zoznam opatrení týkajúcich sa colných záležitostí prijatých Spoločenstvom sa nachádza v zozname právnych nástrojov v prílohe k tomuto vyhláseniu.
      Vykonávanie právomoci, ktorú členské štáty Európskeho spoločenstva preniesli na Európske spoločenstvo v súlade so zmluvami, sa vďaka svojej povahe neustále mení. Preto si Európske spoločenstvo vyhradzuje právo toto vyhlásenie upraviť.
      
         Príloha
         PRÁVNE PREDPISY ES
         Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva
         Rozhodnutie Rady 2003/231/ES zo 17. marca 2003 o pristúpení Európskeho spoločenstva k Protokolu o zmene a doplnení Medzinárodného dohovoru o zjednodušení a zosúladení colného režimu (Kjótsky dohovor)
         Smernica Európskeho parlamentu a Rady 2002/6/ES z 18. februára 2002 o ohlasovacích formalitách lodí plávajúcich do prístavov a/alebo z prístavov Spoločenstva
         Rozhodnutie Rady 80/271/EHS z 10. decembra 1979 o uzatvorení mnohostranných dohôd, ktoré sú výsledkom obchodných rokovaní od roku 1973 do roku 1979 (Ú. v. ES L 71, 17.3.1980, s. 1)
         Rôzne rozhodnutia spoločného výboru s tretími krajinami, napr. 2006/343/ES: rozhodnutie Spoločného výboru ES – Island č. 2/2005 z 22. decembra 2005, ktorým sa mení a dopĺňa protokol č. 3 k dohode týkajúci sa vymedzenia pojmu pôvodné výrobky a metód administratívnej spolupráce
         Rozhodnutie Rady 87/369/EHS zo 7. apríla 1987, ktoré sa týka uzavretia Medzinárodného dohovoru o harmonizovanom systéme opisu a číselného označovania tovaru a protokolu o jeho zmene a doplneniach
         Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku
         Nariadenie Komisie (ES) č. 1549/2006 zo 17. októbra 2006, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
         Články 26 a 133 Zmluvy o založení Európskeho spoločenstva
         Nariadenie Rady (ES) č. 2505/96 z 20. decembra 1996 otvárajúce a stanovujúce správu colných kvót Spoločenstva na určité poľnohospodárske a priemyselné výrobky a meniace a dopĺňajúce nariadenie (ES) č. 3059/95, ktoré otvára a stanovuje správu colných kvót Spoločenstva na určité poľnohospodárske a priemyselné výrobky (prvá séria 1996)
         Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva, v platnom znení
         Nariadenie Rady (ES) č. 2026/97 zo 6. októbra 1997 o ochrane pred subvencovanými dovozmi z krajín, ktoré nie sú členmi Európskeho spoločenstva, v platnom znení
         Nariadenie Rady (ES) č. 3285/94 z 22. decembra 1994 o spoločných pravidlách na dovozy a o zrušení nariadenia (ES) č. 518/94, v platnom znení
         Nariadenie Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach
         Nariadenie Rady (EHS) č. 3677/90 z 13. decembra 1990, ktorým sa stanovujú opatrenia, ktoré treba prijať, aby sa zabránilo zneužívaniu určitých látok na nedovolenú výrobu omamných látok a psychotropných látok
         Nariadenie Komisie (EHS) č. 3769/92 z 21. decembra 1992, ktorým sa vykonáva, mení a dopĺňa nariadenie Rady (EHS) č. 3677/90, ktorým sa stanovujú opatrenia, ktoré je potrebné prijať, aby sa zabránilo zneužívaniu určitých látok na nedovolenú výrobu omamných látok a psychotropných látok
         Nariadenie Rady (ES) č. 111/2005 z 22. decembra 2004, ktorým sa stanovujú pravidlá sledovania obchodu s drogovými prekurzormi medzi Spoločenstvom a tretími krajinami.
         Nariadenie Rady (ES) č. 1383/2003 z 22. júla 2003, ktoré sa týka colného konania pri tovare podozrivom z porušovania niektorých práv duševného vlastníctva a opatrení, ktoré sa majú prijať pri tovare, u ktorého sa zistilo, že sa takéto práva porušili
         Nariadenie Európskeho parlamentu a Rady (ES) č. 1889/2005 z 26. októbra 2005 o kontrole peňažných prostriedkov v hotovosti, ktoré vstupujú do Spoločenstva alebo vystupujú zo Spoločenstva
         Nariadenie Európskeho parlamentu a Rady (ES) č. 648/2005 z 13. apríla 2005, ktorým sa mení a dopĺňa nariadenie Rady (EHS) č. 2913/92, ktorým sa ustanovuje Colný kódex Spoločenstva
         Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva
         Dohovor medzi Európskym hospodárskym spoločenstvom, Rakúskou republikou, Fínskou republikou, Islandskou republikou, Nórskym kráľovstvom, Švédskym kráľovstvom a Švajčiarskou konfederáciou o spoločnom tranzitnom režime z 20. mája 1987
         Rozhodnutie Rady 93/329/EHS z 15. marca 1993 o uzatvorení Dohovoru o prepustení tovaru do režimu dočasného použitia a o prijatí príloh k nemu